**Ministru kabineta rīkojuma projekta**

**“Grozījums Ministru kabineta 2013.gada 31.oktobra rīkojumā Nr.508 „Par Murjāņu sporta ģimnāzijas esošo būvju rekonstrukcijas un multifunkcionālas slēgtas sporta manēžas būvniecības projekta īstenošanu”” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | 1. Nepieciešamība steidzami veikt pasākumus, lai nodrošinātu Murjāņu sporta ģimnāzijas (turpmāk – Ģimnāzija) esošo būvju rekonstrukcijas un multifunkcionālas slēgtas sporta manēžas būvniecības projekta (turpmāk – Projekts) īstenošanu (projekta pabeigšanu) un neradītu risku objekta nodošanai ekspluatācijā.
2. Likuma “Par valsts budžetu 2016.gadam” 32.panta 4.punkts.
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  **1. Esošās situācijas raksturojums** 2015.gada 25.martā Ģimnāzija izsludināja atklāto konkursu “Murjāņu sporta ģimnāzijas esošo būvju rekonstrukcija” (MSĢ 2015/4K). Pēc pretendentu piedāvājumu izvērtēšanas un ekspertīzes veikšanas, iepirkuma komisija pieņēma lēmumu līguma slēgšanas tiesības piešķirt pretendentam ar piedāvāto zemāko cenu – SIA “Selva Būve”. Pēc Publisko iepirkumu likumā noteiktā nogaidīšanas termiņa beigām, atbilstoši atklātā konkursa rezultātiem, Ģimnāzija 2015. gada 16.jūnijā noslēdza būvniecības līgumu par Ģimnāzijas esošo būvju rekonstrukcijas darbu izpildi (turpmāk – Līgums) ar SIA “Selva Būve”. Kopējā līgumcena 1 961 435,16 *euro* (bez PVN), kopējā līgumcena ar PVN – 2 373 336,54 *euro*. Līgumā darbu izpildes termiņš noteikts 16 mēneši no Līguma abpusējas parakstīšanas dienas, kā arī papildus viens mēnesis atzinumu saņemšanai. Atbilstoši Līguma nosacījumiem SIA “Selva Būve” (turpmāk arī – būvnieks) iesniedza darbu izpildes laika grafiku, kas normatīvajos aktos noteiktā kārtībā vēlāk tika precizēts atbilstoši būvniecības gaitā identificētajiem papildus (neparedzētajiem) darbiem. 2016.gada valsts budžeta programmas 09.00.00 „Sports” apakšprogrammā 09.10.00 „Murjāņu sporta ģimnāzija” kopumā paredzēti 2 639 551 *euro*. Daļa no minētās summas (1 274 173 *euro*) paredzēta Projekta īstenošanai, t.sk., saskaņā ar Ministru kabineta 2007.gada 28.augusta noteikumos Nr. 594 “Noteikumi par valsts budžeta apropriācijas rezerves izmantošanu” noteikto, no valsts budžeta programmas “Apropriācijas rezerve” piešķirtā asignējuma summa 486 304,50 *euro* (2015.gads). 2016.gada 19.janvārī Izglītības un zinātnes ministrijā (turpmāk – ministrija) tika saņemta Ģimnāzijas 2016.gada 19.janvāra vēstule Nr.1-13/22 par rekonstrukcijas darbu izpildes gaitu, kā arī sniegta informācija par izmaiņām tehniskajā projektā un neparedzētajiem (papildus) darbiem: 1. rekonstruējamās halles ēkas jumta konstrukcijas pārbūve atbilstoši iesniegtajiem precizētajiem (jumta nesošo elementu nostiprināšanas) tehniskajiem risinājumiem;
2. dziļurbuma sistēmas sakārtošana atbilstoši normatīvajos aktos noteiktajām prasībām attiecībā uz ugunsdrošību (ugunsgrēku novēršanu, sekmīgu dzēšanu un to seku mazināšanu);
3. demontāžas darbiem (esošās grīdas maiņa (sākotnējie tehniskie risinājumi paredzēja esošās grīdas saglabāšanu) un pamatu rakšanas darbu apjoma palielināšanos saistībā ar nepieciešamību pazemināt gruntsūdeņu līmeni.

  Ģimnāzija sadarbībā ar būvuzraugu, autoruzraugiem un būvnieka pārstāvjiem, izvērtējot obligāti nepieciešamās objekta tehniskā risinājuma izmaiņas, konstatēja, ka Projekta sekmīgai īstenošanai un objekta nodošanai ekspluatācijā nepieciešami papildus finanšu līdzekļi. Iepirkumu uzraudzības birojs (turpmāk – IUB), 2016.gada 22.februārī saskaņojis sarunu procedūras piemērošanu ar SIA “Selva būve” saskaņā ar Iepirkumu likuma 63.panta ceturtās daļas 1.punktu. Uzaicinājumā noteiktajā termiņā – 2016.gada 11.marts – SIA “Selva būve” iesniedza piedāvājumu par papildu būvdarbu veikšanu par kopējo summu 403 572, 69 euro. Ģimnāzija 2016.gada 15.martā rīkoja sarunu procedūru.  Pēc ministrijas pieprasījuma Ģimnāzija vairākkārt (2016.gada 29.marta vēstule Nr.1-13/72, 2016.gada 27.aprīļa vēstule Nr. 1-13/83) ir sniegusi informāciju un dokumentus saistībā ar papildus finansējuma nepieciešamību, kā arī skaidrojusi rekonstrukcijas darbu laikā konstatētās nepilnības tehniskajā projektā). No Ģimnāzijas sniegtās informācijas secināms, ka 2013.gadā SIA “5.iela” izstrādātie sākotnējie tehniskie projekti netika realizēti nepietiekamā finansējuma dēļ, kā rezultātā, ņemot vērā Projekta īstenošanai faktiski pieejamo līdzekļu apmēru (kurš bija būtiski mazāks par sākotnējo Projekta īstenošanai pieejamo līdzekļu apmēru), tika noslēgts līgums ar SIA “5.iela” par izmaiņu veikšanu tehniskajā projektā. Izvērtējot sākotnējā tehniskajā projektā iekļautās vajadzības, būtiska finansējuma samazinājuma rezultātā daudzi paredzētie risinājumi tika izņemti no projekta, jo tika atzīti kā paredzētā finansējuma apjomu pārsniedzoši. Ģimnāzija norādīja, ka par šobrīd neatliekami veicamajiem darbiem nevarēja zināt un tos paredzēt, ka, neskatoties uz precizētajiem risinājumiem Projekta iepirkuma laikā, tehniskais projekts nav izstrādāts tādā kvalitātē un apjomos, lai pilnībā realizētu plānotos Projekta darbus. Būvniecības procesa gaitā būvnieki informāciju par konstatētājām nepilnībām sniedza būvsapulcēs, kurās piedalījās arī projekta autori, t.i., SIA „5.iela” pārstāvji, izvērtējot akceptētā būvprojekta papildus risinājumus, lai Projekta realizāciju nodrošinātu atbilstoši Latvijas būvnormatīvos noteiktajām prasībām un objektu varētu nodot ekspluatācijā. Tāpat Ģimnāzijas ir informējusi ministriju par papildus darba apjomu un būvniecības procesa posmiem, to ietekmi uz esošo situāciju (apturētajiem būvniecības procesa posmiem) un Projekta nodošanu ekspluatācijā. Ar Ģimnāzijas 2016.gada 18.maija vēstuli Nr. 1-13/98 ministrijā iesniegta precizēta informācija, kurai pievienoti būvprojekta “Murjāņu sporta ģimnāzijas esošo būvju rekonstrukcija” kompleksās pārbaudes skaidrojumi (turpmāk – Atzinums) un nepieciešamo būvdarbu izmaksu kopsavilkuma aprēķins, par kopējo summu 398 039,12 *euro.*  Atzinuma papildus skaidrojumos kompleksās pārbaudes procesā izvērtētie papildus darbi pamatoti ar atsauci uz būtiskām prasībām būvēm, to daļām un konstrukcijām, ko nosaka būvobjekta nodošanas ekspluatācijā prasības, kā arī sniegta informācija par iekļauto darbu saistību ar būves nodošanu ekspluatācijā. Saskaņā ar Atzinumā norādīto atsevišķi darbi (piemēram, jumts skolas pārejām uz viesnīcas un internāta ēkām) šobrīd neietekmē ēkas nodošanu ekspluatācijā, bet ietekmē paveikto darbu garantijas nodrošināšanu. Tāpat Ģimnāzija vairākkārt (2016.gada 27.jūnija vēstulē Nr.1-13/122; 2016.gada 30.jūnija vēstulē Nr.1-13/123) vērsusi uzmanību, ka papildus darbu, kas ir saistīti ar būves nodošanu ekspluatācijā, neuzsākšana ietekmēs visu būvdarbu izpildi, jo darbi jāveic noteiktā loģiskā būvniecības secībā. Iepriekš minētie neparedzamie darbi ir tieši saistīti ar jau iepriekš Līgumā paredzētajiem līgumdarbiem, un bez to uzsākšanas nav iespējams turpināt Projekta izpildi. SIA “Selvas būve” 2016.gada 28.jūnija vēstulē Nr. N/1.3.-16/110 informēja Ģimnāziju, ka, ievērojot ilgstošu ar papildus (iepriekš neparedzamu) darbu izpildi saistītu jautājumu (tāmju saskaņošanu, papildus finansējuma nodrošināšanu) izskatīšanu, būvuzņēmējam atsevišķajos darba posmos ir iestājusies dīkstāve.  Ģimnāzija 2016.gada 15.septembra vēstulē Nr.1-13/161 atkārtoti vērsa uzmanību par būvdarbu apturēšanu (SIA “Selva būve” (2016.gada 2.septembra vēstule), papildus skaidrojot, ka saskaņā ar Līguma nosacījumiem uz 2016.gada 15.septembri par Projekta realizācijas ietvaros paveikto ir samaksāti 1 665 235 *euro*, kas ir lielākā daļa no Līguma summas.  Ģimnāzija ir informējusi, ka konstatētās nepilnības tehniskajā projektā daļēji tika novērstas Projekta īstenošanas gaitā, ņemot vērā apstākļus, ka tehniski realizēt izstrādāto projektu bez izmaiņām nebija iespējams. Par izmaiņu veikšanu, kam saskaņā ar normatīvajiem aktiem nav nepieciešams Projekta autora saskaņojums, būvnieks informēja Ģimnāzijas vadību un būvuzraugu. Par minētajiem precizējumiem Projekta autori (SIA “5.iela”) tika informēti būvsapulcēs, kas ir atspoguļots būvsapulču protokolos. Tehniskā projekta nepilnību novēršana, kurām nepieciešams jauns tehniskais risinājums, tika veikta autoruzraudzības kārtībā, projekta autoriem izstrādājot citus tehniskos risinājumus realizācijai būvobjektā. Visi minētie apstākļi fiksēti gan autoruzraudzības žurnālā, gan būvsapulču protokolos, kam pievienoti SIA “5.iela” iesniegtie precizētie tehniskie risinājumi jeb izmaiņas (šobrīd kopskaitā ap 80), kas, savukārt pievienotas tehniskā projekta dokumentācijai. Ievērojot veiktās izmaiņas Projekta tehniskajos risinājumos (konstatētas būvdarbu izpildes laikā un nebija paredzamas iepriekš) un to saistību ar būves nodošanu ekspluatācijā, kā arī lai sekmīgas Projekta realizācijas nodrošināšanai SIA „Selva būve” varētu veikt neparedzētos būvdarbus, nepieciešams papildu finansējums 398 039,12 *euro* apmērā. Nepabeidzot būvniecību un nenododot objektu ekspluatācijā 2016.gadā, tiks apdraudēts Ģimnāzijas mācību – treniņa process, treniņu procesa (divas reizes dienā) norisei būs nepieciešamas papildus izmaksas sporta bāzu izmatošanai. Treniņu procesa norises vietas īrēšanas izmaksas sadārdzina fakts, ka to būs nepieciešams nodrošināt visu Ģimnāzijā pārstāvēto sporta veidu audzēkņiem, papildus līdzekļi nepieciešami arī transporta līdzekļu izmantošanai audzēkņu nogādāšanai uz treniņa norises vietu. Mācību – treniņa procesa organizēšanas izmaiņas var ietekmēt gan treniņu, gan vispārējās izglītības mācību procesu un kvalitāti, t.sk., pastāv varbūtība, ka pedagogi, kuri apvieno darbu Ģimnāzijā ar darbu citā izglītība iestādē nevarēs turpināt audzēkņu izglītošanu Ģimnāzijā. Tāpat Ģimnāzijai būs jāsedz izmaksas būvlaukuma uzturēšanas pienākuma izpildei. Saeimas Izglītības, kultūras un zinātnes komisijas Sporta apakškomisijas (turpmāk – Sporta apakškomisijas) 2016.gada 25.oktobra vēstulē Nr. 142.9/5/1-6-12/16 (adresēta ministrijai un Finanšu ministrijai) norādīts, ka Sporta apakškomisijas 2016.gada 11.oktobra izbraukuma sēdē Murjāņos, iepazīstoties ar esošo situāciju (Projekta ietvaros paveiktajiem un papildus nepieciešamajiem darbiem) un uzklausot Ģimnāzijas vadības un būvnieku skaidrojumus par Projekta realizāciju, deputāti ir guvuši pārliecību par papildus finanšu līdzekļu nepieciešamību un izteikuši aicinājumu rast papildus nepieciešamos līdzekļus Projekta sekmīgai realizācijai 2016.gadā 398 039 *euro* apmērā. Ņemot vērā iepriekš minēto, kā arī, apzinoties identificēto risku potenciāli negatīvo ietekmi ne tikai uz Ģimnāzijas turpmāko attīstību, bet arī uz piešķirto valsts budžeta līdzekļu lietderīgu un efektīvu izmantošanu atbilstoši tam paredzētam mērķim, steidzami nepieciešams rast papildus līdzekļus būvniecības procesa pabeigšanai un objekta nodošanai ekspluatācijā.  **2. Priekšlikumi turpmākai rīcībai.** Lai nodrošinātu būvniecības procesa pabeigšanu un objektu nodotu ekspluatācijā, papildus nepieciešami 398 039 *euro*. Šo finansējumu ir iespējams pārdalīt no ministrijas 2016.gada budžeta apakšprogrammas 01.07.00 “Dotācija brīvpusdienu nodrošināšanai 1., 2., 3. un 4.klases izglītojamiem” uz ministrijas budžeta apakšprogrammu 09.10.00 “Murjāņu sporta ģimnāzija”. Ministrijas 2016.gada budžeta apakšprogrammas 01.07.00 “Dotācija brīvpusdienu nodrošināšanai 1., 2., 3. un 4.klases izglītojamiem” finansējuma atlikums izveidojies, jo izglītojamo skaits 1.septembrī 1.-4.klasēs faktiski bija mazāks nekā statistiski prognozētais, kā arī faktiskais mācību dienu skaits saskaņā ar Ministru kabineta 2015.gada 15.decembra noteikumiem Nr.729 „Noteikumi par 2016./2017. mācību gada un mācību semestru sākuma un beigu laiku” ir mazāks nekā plānots atbilstoši Vispārējās izglītības likumam. Paredzētā līdzekļu pārdale neietekmēs budžeta apakšprogrammā 01.07.00 „Dotācija brīvpusdienu nodrošināšanai 1., 2., 3. un 4.klases izglītojamiem” plānoto pamatfunkciju īstenošanu esošo valsts budžeta līdzekļu ietvaros. Ņemot vērā faktu, ka finansējums Projekta īstenošanai (gan kopumā, gan tā apmērs 2016.gadā) ir noteikts ar Ministru kabineta 2013.gada 31.oktobra rīkojumu Nr.508 „Par Murjāņu sporta ģimnāzijas esošo būvju rekonstrukcijas un multifunkcionālas slēgtas sporta manēžas būvniecības projekta īstenošanu”, nepieciešams izdarīt grozījumu iepriekšminētajā Ministru kabineta rīkojumā, precizējot 2016.gadā Projekta īstenošanai paredzēto summu. Saskaņā ar likuma “Par valsts budžetu 2016.gadam” 32.panta 4.punktu finanšu ministram ir tiesības veikt apropriācijas pārdali starp programmām, apakšprogrammām un budžeta izdevumu kodiem atbilstoši ekonomiskajām kategorijām ministrijai vai citai centrālajai valsts iestādei likumā noteiktās apropriācijas ietvaros, ja ir pieņemts Ministru kabineta lēmums un Ministru kabinets ir deleģējis finanšu ministram tiesības veikt apropriācijas pārdali, nepiemērojot likuma 30.panta nosacījumus. Minētā norma arī nosaka, ka šādu apropriācijas pārdali atļauts veikt, ja Saeimas Budžeta un finanšu (nodokļu) komisija piecu dienu laikā no attiecīgās informācijas saņemšanas nav iebildusi pret apropriācijas pārdali. Ievērojot minēto, ministrija ir izstrādājusi attiecīgu Ministru kabineta rīkojuma projektu, kā arī Ministru kabineta sēdes protokollēmuma projektu. Papildus minētajam, ministrija īstenos pasākumus, lai izvērtētu iesaistīto personu (t.sk., projektētāja – SIA “5.iela”) atbildību par tehniskā projekta nepilnībām, kuru novēršanai nepieciešami jauni tehniskie risinājumi (papildus darbi) un ar to saistīti Projekta sekmīgai īstenošanai nepieciešamie papildus finanšu līdzekļi.  |
| 3. | Projekta izstrādē iesaistītās institūcijas | Ministru kabineta rīkojuma projektu un Ministru kabineta sēdes protokollēmuma projektu izstrādāja ministrija. Papildus pasākumi sabiedrības iesaistei nebija nepieciešami. |
| 4. | Cita informācija | Ministru kabineta rīkojuma projekts un Ministru kabineta sēdes protokollēmuma projekts tiešā veidā attiecas uz tūrisma, sporta un brīvā laika politiku (sporta politiku). Pastarpināti Ministru kabineta rīkojuma projekts attiecas uz budžeta un finanšu politiku. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2016** | Turpmākie trīs gadi (*euro*) |
| **2017** | **2018** | **2019** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar budžetu kārtējam gadam | izmaiņas, salīdzinot ar kārtējo gadu | izmaiņas, salīdzinot ar kārtējo gadu | izmaiņas, salīdzinot ar kārtējo gadu |
| 1 | 2 | 3 | 4 | 5 | 6 |
| 1. Budžeta ieņēmumi: | **2 639 551** | **0** | **0** | **0** | **0** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | *2 639 551* |  |  |  |  |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| 2. Budžeta izdevumi: | **2 639 551** | **398 039** | **0** | **0** | **0** |
| 2.1. valsts pamatbudžets | *2 639 551* | *398 039* | *0* | *0* | *0* |
| 2.2. valsts speciālais budžets |  |  |  |  |  |
| 2.3. pašvaldību budžets  |  |  |  |  |  |
| 3. Finansiālā ietekme: | **0** | **-398 039** | **0** | **0** | **0** |
| 3.1. valsts pamatbudžets | *0* | *-398 039* | *0* | *0* | *0* |
| 3.2. speciālais budžets |  |  |  |  |  |
| 3.3. pašvaldību budžets  |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 398 039 | 0 | 0 | 0 |
|  |  |  |  |
|  |  |  |  |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets |  |  |  |  |
| 5.3. pašvaldību budžets  |  |  |  |  |
| 6. Detalizēts ieņēmumu un izdevumu aprēķins (ja nepie­ciešams, detalizētu ieņēmumu un izdevumu aprēķinu var pie­vienot anotācijas pielikumā): | Rīkojuma projektā paredzētā Ģimnāzijas esošo būvju rekonstrukcijas un multifunkcionālas slēgtas sporta manēžas būvniecības projekta īstenošanai 2016.gadā noteiktā finansējuma 787 868 *euro* palielinājums par 398 038 *euro* tiks nodrošināts no likumā „Par valsts budžetu 2016.gadam” ministrijas pamatbudžeta apakšprogrammā 01.07.00 “Dotācija brīvpusdienu nodrošināšanai 1., 2., 3. un 4.klases izglītojamiem” iedalītajiem līdzekļiem, ko paredz Ministru kabineta sēdes protokollēmuma projekts. Tādejādi kopumā Ģimnāzijas esošo būvju rekonstrukcijas un multifunkcionālas slēgtas sporta manēžas būvniecības projekta īstenošanai 2016.gadā finansējums tiks noteikts 1 185 907 *euro* apmērā. Izdevumi 2016.gada valsts budžeta programmas 09.00.00 “Sports” apakšprogrammā 09.10.00 “Murjāņu sporta ģimnāzija” palielināsies par 398 039 *euro*. Informāciju par apropriācijas izmaiņām likuma par valsts budžetu attiecīgajam gadam pielikumā “Valsts pamatbudžeta ieņēmumu un izdevumu atšifrējums pa programmām un apakšprogrammām” (veidlapa APRO) ministrija iesniegs Finanšu ministrijā pēc Ministru kabineta rīkojuma projekta pieņemšanas Ministru kabinetā. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Pēc Ministru kabineta rīkojuma projekta un Ministru kabineta sēdes protokollēmuma projekta pieņemšanas ministrija normatīvajos aktos noteiktā kārtībā sagatavos un iesniegs Finanšu ministrijā pieprasījumu valsts budžeta apropriācijas pārdalei. |

*Anotācijas II, IV, V, VI un VII sadaļa – Ministru kabineta rīkojuma projekts šīs jomas neskar.*

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

15.11.2016.08:00

2078

Izglītības un zinātnes ministrijas Sporta departamenta direktora vietniece

sporta izglītības un attīstības plānošanas jautājumos

Anda Mičule

67047928, anda.micule@izm.gov.lv